Polisieman van moord op verpleegster aangeklaDie Tembisa-hospitaal. (Foto: Tembisa Hospital/Facebook) Die polisieman wat daarvan beskuldig word dat hy sy vriendin vroeg Woensdagoggend by die Tembisa-hospitaal in Johannesburg doodgeskiet het en toe die wapen op homself gerig het, word met ŉ valkoog in die hospitaal dopgehou. Brig. Brenda Muridili, polisiewoordvoerder, het aan Maroela Media bevestig dat die betrokke beampte onder polisiebewaking in die hospitaal is, waar hy vir sy beserings behandel word. Die betrokke konstabel wat aan die Ekurhuleni-distrik se trio-taakspan verbonde is, het Woensdagoggend by die Tembisa-hospitaal ingery terwyl hy nog aan diens was. Dit is hiér waar hy glo sy vriendin, ŉ verpleegster, in ŉ parkeerterrein van die hospitaal doodgeskiet het voordat hy sy eie lewe probeer neem het. Sy selfmoordpoging was egter onsuksesvol en hy is in ŉ kritieke toestand deur ŉ lugambulans na ŉ ander hospitaal geneem. Die Tembisa-hospitaal is tydelik gesluit, maar Woensdagmiddag weer oopgestel. ŉ Saak van moord is teen die 30-jarige konstabel gemaak. “Die motief vir die moord sal tydens die ondersoek aan die lig kom,” sê Muridili. “Hy is onder polisiebewaking in die hospitaal, waarna hy in die hof sal verskyn sodra hy gesond genoeg is om dit te doen.” Die provinsiale polisiekommissaris, lt.genl. Elias Mawela, het sy skok oor die voorval uitgespreek. “Ek is terneergedruk deur die voorval wat vandag plaasgevind het waar een van ons eie beskuldig word van so ŉ gru-daad teen ŉ vrou,” sê hy. Mawela het reeds sy meegevoel aan die familie van die oorlede verpleegster oorgedra. “Hoewel die beampte in ŉ kritieke toestand is, sal hy van moord aangekla word en weldra sy dag in die hof kry.”